Fl-ewwel test tiegħu dwar il-governanza t-tajba, il-Kap Nazzjonalista Bernard Grech falla fih hekk kif għadu ma ħa l-ebda deċiżjoni dwar id-deputat Nazzjonalista Jason Azzopardi wara l-istorja li ħarġet il-Ħadd f'gazzetti lokali li Azzopardi mar safra f'Tel Aviv imħallsa mill-familja tas-suspettat mandant fil-qtil ta' Daphne Caruana Galizia, Yorgen Fenech. Dan intqal mill-Ministru Owen Bonnici u mill-Whip tal-Grupp Parlamentari Laburista Glenn Bedingfield f'konferenza tal-aħbarijiet f'isem il-Partit Laburista. Il-Whip tal-Gvern Glenn Bedingfield qal li l-Kap Nazzjonalista falla f'dan l-ewwel test tiegħu u li huwa dgħajjef quddiem id-deputat li ħadem għalih biex itellgħu Kap flok Adrian Delia. Il-Ministru Bonnici qal li Jason Azzopardi u l-oppożizzjoni ma jistgħux jittieħdu b'serjetà dwar il-governanza t-tajba hekk kif għandhom kejl differenti. Qal ukoll kif barra din l-istorja fil-ġurnali tal-Ħadd issemma fi storja dwar inkjesta li nftetħet fl-2013, meta taħt Gvern Nazzjonalista, Azzopardi kien responsabbli mill-artijiet.